Nach liebe gat leit (Mit originalen Lettern)
Nach liebe gat leit·
ich můs ein wib erſchꝛeken·
ſang ein wacht̾ dú noch bi frúnde lit·
ir ſi giſeit·
dis ſi in balde ſol weken·
wan es wil tagen dauō iſt es zit·
in not ich ſtan·
vbrig liebi vúrchte ich·
dc ſi ſich dur liebi wâgen vnde mich·
wir můſſen lan·
vnſer leben vn̄ ere ſún han·
voꝛ tage dan geſcheiden ſich·

Si tet ims kunt·
frúntlich mit vmbeuange·
vn̄ ǒch mit manigē brúſtel dꝛuke do·
ir rot̾ munt·
ſpꝛach frúnt du ſlafſt zelange·
wir ſuln vns ſcheiden ſwies vns macht vnfro·
der h̾re gůt·
ir wekens da bepfant·
er ſpꝛach mir iſt wol vn̄ iſt mir leit erkant·
mir froͤit den můt·
din mīnenkliches trúten ſo tůt·
mir we  dc ich von dir můs zehant·

Gv̊t h̾re min·
es mag ſich mer gefuͤgen
ob wir vns ſcheiden e mans werde gewar·
frowe das ſol ſin·
wir ſun vns lan genuͤgen·
das wir die nacht waren froͤlich ſament gar·
frowe vnz har nach·
ſo gib nv vrlob mir·
ſi ſpꝛach h̾ze das gib ich noch kume dir·
wie iſt dir ſus gach·
da iſt frowe vmb din ere· ſi ſpꝛach
nu uar wie kume ich din embir·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse